वाराणसी. कमिश्नरी ऑफिस के सामने सोमवार सुबह मकान तोड़े जाने के दबाव से परेशान एक सर्राफा व्यवसायी ने आत्मदाह की कोशिश की। इससे मौके पर हड़कंप मच गया। वहां मौजूद कर्मचारियों और अफसरों ने उसे दीनदयाल अस्पताल के ट्रामा सेंटर में भर्ती कराया। बताया जा रहा है कि व्यवसायी 50 फीसदी तक जल चुका है। सूचना पर पहुंचे डीएम राजमणि यादव ने बताया कि वाराणसी डेवलपमेंट अथॉरिटी द्वारा पीड़ित के मकान को तोड़े जाने का मामला कोर्ट में चल रहा है।
2009 में आई वीडीए की नोटिस
दरअसल, कोतवाली राज मंदिर निवासी सर्राफा व्यवसायी मनीष अग्रवाल की मां मालती रानी ने बताया कि वाराणसी डेवलपमेंट अथॉरिटी (वीडीए) जबरदस्ती उनका मकान तोड़ना चाहता है, जबकि मकान उनके ही नाम पर है। उन्होंने आगे बताया कि साल 2009 में पहली बार वीडीए ने मकान को तोड़े जाने का नोटिस भेजा। नोटिस के मुताबिक, हम लोगों का मकान हेरीटेज जोन में आता है। इसके बाद हम लोग हाईकोर्ट गए। हाईकोर्ट में मामला होने के बावजूद वीडीए ने जबरदस्ती तोड़फोड़ की।
शिकायत के बावजूद नहीं हुई सुनवाई
मनीष की पत्नी रिंकी ने बताया कि 2011 और 2014 में भी वीडीए ने नोटिस भेजा था। वीडीए के जेई और कर्मचारी दबाव बनाकर पैसों की मांग करते थे। रिंकी के मुताबिक, उसके पति 15 दिनों से बिजनेस के सिलसिले में बाहर गए थे। इस दौरान वीडीए की टीम लगातार मकान तोड़ने की बात कहकर पैसों की मांग करती रही। जब उनके पति वापस आए तो उन्होंने वीडीए के अफसरों से मिलकर शिकायत की। इसके बाद भी मामले में कोई सुनवाई नहीं हुई। रविवार को भी जेई ने दबाव बनाया, जिससे प्रताड़ित होकर उनके पति ने सोमवार को आत्मदाह का प्रयास किया।
मकान गंगा से 200 मीटर के दायरे में
मनीष की बहन भावना का कहना है कि 22 दिसंबर को कोर्ट में हमारी एप्लीकेशन स्वीकार हुई थी, जिस पर सुनवाई होनी बाकी है। मामले को लेकर कई बार जेई और कर्मचारियों ने पैसा भी लिया है। भावना के मुताबिक, वीडीए अफसरों का कहना है कि उनका मकान गंगा से 200 मीटर के दायरे में है। इसे ध्वस्त करने का कोर्ट से आदेश है।
आगे की स्लाइड्स में देखिए, फोटोज...
hin_Deva hin_Deva hin_Deva hin_Deva hin_Deva hin_Deva hin_Deva hin_Deva